ai4bharat/Pralekha huggingface dataset:
अंतरिक्ष विभाग
चंद्रयान-1 द्वारा भेजे गए चित्र चंद्रमा पर पृथ्वी के वातावरण के संभावित प्रभाव को इंगित करते हैं
केंद्रीय पूर्वोत्तर क्षेत्र विकास  राज्य मंत्री , प्रधानमंत्री कार्यालय, कार्मिक, लोक शिकायत,पेंशन, परमाणु ऊर्जा एवं अंतरिक्ष राज्य मंत्री डॉ. जितेंद्र सिंह ने इसका खुलासा करते हुए आज यहां बताया कि इसरो के चांद के प्रथम मिशन ने कुछ चित्र भेजे हैं जो प्रदर्शित करते हैं कि चंद्रमा के ध्रुवों पर जंग सा लगता दिख रहा है। उन्होंने कहा कि इस निष्कर्ष का संकेत यह है कि भले ही चांद की सतह लौह समृद्ध चट्टानों के लिए जानी जाती हो, वहां पानी और आक्सीजन की उपस्थिति ज्ञात नहीं है जो किसी लोहे के संपर्क में आकर उसमें जंग लगने के लिए आवश्यक दो तत्व हैं।
नेशनल एयरोनॉटिक्स एंड स्पेस एडमिनिस्ट्रिेशन  के वैज्ञानिकों का कहना है कि ऐसा हो सकता है कि पृथ्वी का अपना वातावरण इसमें सहायता कर रहा हो,दूसरे शब्दों में इसका अर्थ यह हुआ कि पृथ्वी का वातावरण चंद्रमा की भी रक्षा कर रहा हो। इस प्रकार, चंद्रयान-1 चांद डाटा से संकेत मिलता है कि चांद के ध्रुव पर पानी है, वैज्ञानिक इसी का पता लगाने का प्रयास कर रहे हैं।
डॉ. जितेंद्र सिंह ने कहा कि जहां तक चंद्रयान-3 का प्रश्न है तो इसका लांच 2021 के आरंभ में हो सकता है। चंद्रयान-3 चंद्रयान-2 का एक मिशन रिपीट होगा और इसमें एक लैंडर तथा रोवर होगा जो चंद्रयान-2 के ही समान है लेकिन इसमें ऑरबिटर नहीं होगा।
डॉ. जितेंद्र सिंह ने कहा कि इस बीच, भारत के पहले मानव अंतरिक्ष मिशन गगनयान के लांच की तैयारियां चल रही हैं। प्रशिक्षण प्रक्रिया और अन्य कार्यवाहियां भी चल रही हैं।
उन्होंने कहा कि कोविड महामारी के कारण गगनयान की योजना में कुछ बाधाएं आईं, लेकिन लगभग 2022 की समयसीमा पर बने रहने के प्रयास किए जा रहे हैं।
एमज/एएम/एसकेजे/डीसी
(Visitor Counter : 359
प्रधानमंत्री कार्यालय
प्रधानमंत्री मोदी को पहले फिलिप कोटलर प्रेशिडेंशियल अवॉर्ड से नवाजा गया
(प्रधानमंत्री श्री नरेन्द्र मोदी को आज नई दिल्ली में 7 लोक कल्याण मार्ग स्थित आवास पर पहले फिलिप कोटलर प्रेशिडेंशियल पुरस्कार प्रदान किया गया। यह पुरस्कार तीन आधार रेखा पीपुल, प्रॉफिट और प्लानेट पर केन्द्रित है। यह पुरस्कार प्रत्येक वर्ष किसी देश के नेता को प्रदान किया जाएगा।
प्रशस्तिपत्र में कहा गया है कि श्री नरेन्द्र मोदी को देश को उत्कृष्ट नेतृत्व देने के लिए चुना गया है। देश के लिए अथक ऊर्जा के साथ उनकी निःस्वार्थ सेवा की वजह से देश ने बेहतरीन आर्थिक, सामाजिक और प्रौद्योगिकीय विकास हासिल किया है। प्रशस्ति में कहा गया है कि श्री मोदी के नेतृत्व में भारत की पहचान अब नवाचार और मूल्यवर्धित उत्पादन केन्द्र  के साथ ही सूचना प्रौद्योगिकी, लेखांकन एवं वित्त जैसे पेशेवर सेवाओं के केन्द्र के रूप में हुई है।
प्रशस्ति पत्र में यह भी कहा गया है कि उनके दूरदर्शी नेतृत्व की वजह से सामाजिक लाभ और वित्तीय समावेशन के लिए विशिष्ट पहचान संख्या, आधार सहित डिजिटल क्रांति  क्रांति हो सकी। इससे उद्यमिता, व्यापार सुगमता और देश के लिए 21वीं सदी का ढांचागत विकास करने में मदद मिली है।
इसमें मेक इन इंडिया, स्टार्टअप इंडिया, डिजिटल इंडिया और स्वच्छ भारत जैसी पहलों की चर्चा की गई है जिससे भारत पूरी दुनिया में सबसे अधिक आकर्षक उत्पादन और व्यापार केन्द्र के रूप में उभरा है।
प्रोफेसर फिलिप कोटलर नॉर्थवेस्टर्न यूनिवर्सिटी, केलॉग स्कूल ऑफ मैनेजमेंट में मार्केटिंग के विश्व प्रसिद्ध प्रोफेसर हैं। बीमारी की वजह से प्रोफेसर कोटलर ने अमेरिका के जॉर्जिया में इमोरी यूनीवर्सिटी के डॉ. जगदीश सेठ को प्रधानमंत्री नरेन्द्र मोदी को पुरस्कार प्रदान करने के लिए भेजा था।
श्रम और रोजगार मंत्रालय
ईपीएफओ की शीर्ष निर्णय लेने वाली संस्था ‘सेंट्रल बोर्ड ऑफ ट्रस्टीज’ की 229वीं बैठक में लिए गए कई अहम फैसले
कर्मचारी भविष्य निधि संगठन  की शीर्ष निर्णय लेने वाली संस्था सेंट्रल बोर्ड ऑफ ट्रस्टीज की 229वीं बैठक आज नई दिल्ली में केंद्रीय श्रम एवं रोजगार मंत्री श्री भूपेंद्र यादव की अध्यक्षता में आयोजित हुई। इस दौरान उपाध्यक्ष और केंद्रीय श्रम एवं रोजगार राज्य मंत्री श्री रामेश्वर तेली, सह-उपाध्यक्ष श्री सुनील बर्थवाल, सचिव  एवं सदस्य सचिव श्री मुखमीत एस. भाटिया, केंद्रीय पीएफ आयुक्त, ईपीएफओ भी मौजूद थे।
केंद्रीय बोर्ड, ईपीएफ द्वारा निम्नलिखित प्रमुख निर्णय लिए गए:-
- अध्यक्ष द्वारा चार उपसमितियों के गठन के सुझाव, जिसमें कर्मचारियों, नियोक्ता पक्ष के साथसाथ सरकारी पक्ष के प्रतिनिधियों से बोर्ड के सदस्य शामिल हैं, का बोर्ड द्वारा स्वागत और अनुमोदन किया गया। स्थापना से संबंधित मामलों और सामाजिक सुरक्षा संहिता के भविष्य के कार्यान्वयन पर दो समितियों की अध्यक्षता श्रम और रोजगार राज्य मंत्री करेंगे। डिजिटल क्षमता निर्माण और पेंशन संबंधी मुद्दों पर शेष दो समितियों की अध्यक्षता केंद्रीय श्रम एवं रोजगार सचिव करेंगे।
- वर्ष 202021 के लिए ईपीएफओ के कामकाज पर 68वीं वार्षिक रिपोर्ट के मसौदे को केंद्र सरकार के माध्यम से संसद के समक्ष रखने की सिफारिश के साथ अनुमोदित किया गया।
- सीडैक द्वारा केंद्रीकृत आईटी-सक्षम प्रणालियों के विकास के लिए स्वीकृति प्रदान की गई। इसके बाद, क्षेत्रीय कार्यकलाप चरणबद्ध तरीके से एक केंद्रीय डेटाबेस पर चले जाएंगे, जिससे सुचारू संचालन और बेहतर सेवा वितरण संभव हो सकेगा। केंद्रीकृत प्रणाली किसी भी सदस्य के सभी पीएफ खातों के डीडुप्लीकेशन और विलय की सुविधा प्रदान करेगी। यह नौकरी बदलने पर खाते के हस्तांतरण की आवश्यकता को हटा देगा।
- बोर्ड ने वित्त निवेश और लेखा परीक्षा समिति  को भारत सरकार द्वारा अधिसूचित निवेश के पैटर्न में शामिल सभी ऐसे परिसंपत्ति वर्गों में निवेश के लिए मामलादर-मामला आधार पर निर्णय लेने के लिए सशक्त बनाने का निर्णय लिया।
- बैठक के दौरान, अध्यक्ष, सीबीटी ने 'कोविड के लिए प्रतिक्रिया 2.0' शीर्षक से एक पुस्तिका का विमोचन किया। यह पुस्तिका कोविड19 महामारी के कठिन समय के दौरान अपने हितधारकों को नवाचार करने और निर्बाध सेवाएं प्रदान करने के लिए ईपीएफओ की तैयारियों को समाहित करने का एक प्रयास है। पुस्तिका श्रृंखला में दूसरी है। पहला संस्करण मार्च 2021 में श्रीनगर में आयोजित 228वीं सीबीटी बैठक में जारी किया गया था।
-
- अध्यक्ष, सीबीटी ने 'निर्बाध: आसान सेवा वितरण' शीर्षक से एक और पुस्तिका जारी की। यह पुस्तिका पिछले तीन वर्षों में 'ईपीएफओ से ईईपीएफओ' में सफल डिजिटल परिवर्तन की दिशा में ईपीएफओ द्वारा अपनाई गई पहल और रणनीतियों का संकलन है। इन प्रयासों ने ईपीएफओ को डिजिटल रूप से कागज रहित संगठन की ओर बढ़ने में सक्षम बनाया है, जिससे इसके सभी हितधारकों के लिए जीवन आसान हो गया है।
-
बैठक में नियोक्ता, कर्मचारी और केंद्र सरकार, राज्य सरकार और ईपीएफओ के वरिष्ठ अधिकारी भी मौजूद थे।
मत्स्यपालन, पशुपालन और डेयरी मंत्रालय
पशुपालन और डेयरी विभाग, भारतीय पशु चिकित्सा परिषद के सहयोग से कल विश्व पशु चिकित्सा दिवस-2023 का आयोजन करेगा
इस वर्ष का विषय पशु चिकित्सा के क्षेत्र में विविधता, समानता और समावेश को बढ़ावा देना है
मुख्य गतिविधियों में देश में पशु चिकित्सा शिक्षा और सेवाओं के साथ मुख्यधारा के विषयों पर सम्मेलन, पैनल चर्चा और वन हैल्थ विषय में पशु चिकित्सकों की भूमिका शामिल है
कल  विश्व पशु चिकित्सा दिवस का आयोजन किया जाएगा। यह दिन हर साल अप्रैल के अंतिम शनिवार को पशु चिकित्सा व्यवसाय को सम्मान स्वरुप मनाया जाता है। इस साल इस दिवस का विषय पशु चिकित्सा क्षेत्र में विविधता, समानता और समावेश को बढ़ावा देना है।
पशुधन उत्पादन और प्रबंधन के माध्यम से वन्यजीव संरक्षण, पर्यावरण और जैव विविधता की सुरक्षा, जैव आतंकवाद के खतरे को रोककर देश की सुरक्षा, पशु और मानव स्वास्थ्य और कल्याण, खाद्य सुरक्षा, खाद्य गुणवत्त, इकोसिस्टम, दवाओं और फार्मास्यूटिकल्स विकास, जैव चिकित्सा अनुसंधान, ग्रामीण विकास, शिक्षकों, प्रशिक्षकों और नीति निर्माताओं के रूप में आर्थिक विकास में पशु चिकित्सकों की महत्वपूर्ण भूमिकाओं को पहचानने और उसका समारोह मनाने के लिए पशुपालन और डेयरी विभाग भारतीय पशु चिकित्सा परिषद के साथ मिलकर पशु चिकित्सा दिवस- 2023 का विश्व उत्सव मनाने जा रहा है। इसका आयोजन 29 अप्रैल, 2023 को नई दिल्ली के विज्ञान भवन में किया जाएगा।
इस अवसर पर कार्यक्रम की शोभा बढ़ाने के लिए केंद्रीय मत्स्य पालन, पशुपालन और डेयरी मंत्री श्री पुरुषोत्तम रूपाला, मत्स्य पालन, पशुपालन और डेयरी राज्य मंत्री डॉ संजीव कुमार बालियान और मत्स्य पालन, पशुपालन और डेयरी राज्य मंत्री श्री एल मुरुगन मौजूद रहेंगे।
इस विशाल कार्यक्रम में देश भर के पशु चिकित्सा व्यवसाय के हितधारकों को आमंत्रित किया गया है। कार्यक्रम की प्रमुख गतिविधियों में देश में पशु चिकित्सा शिक्षा और सेवाओं के साथ मुख्यधारा के विषयों पर सम्मेलन, पैनल चर्चा और वन हैल्थ विषय पर पशु चिकित्सकों की भूमिका शामिल है।
स्वास्थ्य एवं परिवार कल्याण मंत्रालय
पुणे के आईसीएमआर-एनआईवी ने कोविड-19 के एंटीबॉडी का पता लगाने के लिए स्वदेशी आईजीजी एलिसा मानव परीक्षण किट को सफलतापूर्वक विकसित किया; कोविड-19 की निगरानी में महत्वपूर्ण भूमिका निभाएगी: डॉ. हर्षवर्धन
पुणे स्थित भारतीय आयुर्विज्ञान अनुसंधान परिषद -नेशनल इंस्टीट्यूट ऑफ वायरोलॉजी  ने कोविड-19 के एंटीबॉडी का पता लगाने के लिए स्वदेशी आईजीजी एलिसा टेस्ट 'कोविड कवच एलिसा' को विकसित करते हुए इसे मान्यता दे दी है।
कोविड-19 महामारी 214 देशों में फैली है, जिसमें अब तक कुल 38,55,788 मामलों की पुष्टि और 2,65,862 लोगों की मृत्यु हो चुकी है। दुनिया के अधिकांश देश अपने संभावित प्रयासों के माध्यम से इस महामारी को नियंत्रित करने के लिए संघर्षरत हैं। दुनिया भर के देशों द्वारा विभिन्न प्रकार के नैदानिक परीक्षणों की मांग में भी वृद्धि हुई है। कोविड-19 के लिए भारत में अधिकांश नैदानिक सामग्री का आयात अन्य देशों से किया जाता है। इसलिए, भारतीय वैज्ञानिक कोविड-19 के रोग कारक सार्स-सीओवी-2 के लिए स्वदेशी निदान विकसित करने के लिए अथक प्रयास कर रहे हैं।
पुणे स्थित आईसीएमआर-नेशनल इंस्टीट्यूट ऑफ वायरोलॉजी  अत्याधुनिक सुविधाओं से युक्त और वायरोलॉजी अनुसंधान में विशेषज्ञताप्राप्त देश की शीर्ष प्रयोगशाला है। एनआईवी की सक्षम वैज्ञानिक टीम ने भारत में इस रोग की पुष्टि वाले रोगियों में से सार्स-सीओवी-2 वायरस को प्रयोगशाला में सफलतापूर्वक पृथक कर दिया है। इससे सार्स-सीओवी-2 के लिए स्वदेशी निदान का मार्ग प्रशस्त हुआ है।
जबकि सार्स-सीओवी-2 के निदान के रियल टाईम आरटी-पीसीआर एक प्रमुख परीक्षण है और जनसंख्या में संक्रमण के अनुपात को समझने के मामले में निगरानी हेतु मजबूत एंटीबॉडी परीक्षण इस दिशा में एक अत्यंत महत्वपूर्ण कदम हैं।
पुणे स्थित आईसीएमआर-एनआईवी के वैज्ञानिकों ने सार्स-सीओवी-2 के लिए एंटीबॉडी का पता लगाने के लिए पूरी तरह से स्वदेशी आईजीजी एलिसा टेस्ट को विकसित करने और इसे मान्यता देने की दिशा में उत्साहजनक कार्य किया है। परीक्षण को मुंबई के दो स्थलों पर मान्य किया गया और इसमें उच्च संवेदनशीलता और विशिष्टता पायी गयी है। इसके अलावा, इससे ढाई घंटे के एक निरंतर परीक्षण में एक साथ 90 नमूनों के परीक्षण का लाभ मिल सकेगा। इसके अलावा, एलिसा आधारित परीक्षण जिला स्तर पर भी आसानी से संभव है। रियल टाईम आरटी-पीसीआर परीक्षण की तुलना में इसमें न्यूनतम जैव-सुरक्षा की आवश्यकता होती हैं। कई उच्च परीक्षण किट, जो हाल ही में भारतीय बाजार में आई हैं, उनकी तुलना में इस परीक्षण में अत्यधिक संवेदनशीलता और विशिष्टता भी है।
इस अवसर पर अपने संबोधन में, डॉ. हर्षवर्धन ने कहा कि पुणे के आईसीएमआर-एनआईवी द्वारा विकसित कोविड-19 के एंटीबॉडी का पता लगाने के लिए स्वदेशी आईजीजी एलिसा मानव परीक्षण किट जनसंख्या में सार्स-सीओवी-2 के संक्रमण के अनुपात को समझने के लिए निगरानी में महत्वपूर्ण भूमिका निभाएगी।
आईसीएमआर ने एलिसा परीक्षण किट के बड़े पैमाने पर उत्पादन के लिए ज़ाइडस कैडिला के साथ भागीदारी की है। पुणे स्थित आईसीएमआर-एनआईवी में विकास के बाद, बड़े पैमाने पर उत्पादन के लिए इस प्रौद्योगिकी को ज़ाइडस कैडिला को स्थानांतरित कर दिया गया है, जो एक नवाचार संचालित वैश्विक स्वास्थ्य सेवा कंपनी है। ज़ाइडस ने एलिसा परीक्षण किटों के अनुमोदन और वाणिज्यिक उत्पादन में तेजी लाने के लिए निरंतर चुनौतिय पूर्ण भमिका निभाई है ताकि इन्हें जल्द से जल्द उपयोग के लिए उपलब्ध कराया जा सके। इस परीक्षण को "कोविड कवच एलिसा" का नाम दिया गया है। यह रिकॉर्ड समय में "मेक इन इंडिया" का एक आदर्श उदाहरण है।
नागरिक उड्डयन मंत्रालय
नागरिक उड्डयन राज्य मंत्री जनरल डॉ. वी. के. सिंह  ने दिल्ली से शिमला के बीच सीधी उड़ान का उद्घाटन किया
एलायंस एयर द्वारा दिल्ली-शिमला-दिल्ली उड़ान 26 सितंबर 2022 से प्रतिदिन संचालित होगी
आरसीएस उड़ान के तहत, फ्लाइट क्षेत्र में पर्यटन और व्यापार को बढ़ावा देगी
नागरिक उड्डयन राज्य मंत्री जनरल डॉ. वी. के. सिंह  और हिमाचल प्रदेश के मुख्यमंत्री श्री जय राम ठाकुर ने आज आरसीएस उड़ान योजना के तहत गाजियाबाद के हिंडन हवाई अड्डे पर दिल्ली से शिमला के लिए सीधी उड़ान का उद्घाटन किया।
उद्घाटन के दौरान श्री राजीव बंसल, सचिव एमओसीए, श्रीमती उषा पाधी, अपर सचिव, एमओसीए, श्री सुरेश कश्यप, सांसद , हिमाचल सरकार के प्रधान सचिव, श्री देवेश कुमार, श्री विक्रम दत्त, सीएमडी एआईएएचएल, श्री विनीत सूद, सीईओ एलायंस एयर और एमओसीए, एएआई, हिमाचल प्रदेश सरकार और एलायंस एयर के अन्य गणमान्य व्यक्ति भी मौजूद रहे।
दिल्ली और हिमाचल प्रदेश के बीच हवाई संपर्क को बढ़ाने के लिए नागरिक उड्डयन मंत्रालय और एलायंस एयर ने दिल्ली-शिमला-दिल्ली उड़ान की पेशकश की है जो 26 सितंबर 2022 से दैनिक रूप से प्रभावी होगी। यह उड़ान बिल्कुल नए एटीआर42-600 के साथ संचालित होगी।
शुरुआत में, एलायंस एयर की इस उड़ान को 2017 में प्रधानमंत्री श्री नरेन्द्र मोदी द्वारा हरी झंडी दिखाई गई थी। उड़ान के तहत 2 साल से अधिक समय तक संचालन के बाद, हवाई अड्डे के नवीनीकरण और उपयुक्त विमान की अनुपलब्धता के कारण इस उड़ान को बंद कर दिया गया था। इस बीच, एएआई ने शिमला हवाई अड्डे का नवीनीकरण किया है और एलायंस एयर ने विशेष रूप से हिमाचल प्रदेश के हवाई अड्डों को जोड़ने के लिए एटीआर-42 विमानों को शामिल किया है।
राज्य मंत्री जनरल डॉ. वी. के. सिंह  ने अपने संबोधन में कहा कि यह उड़ान शिमला और दिल्ली एनसीआर के लोगों के लिए सुविधा प्रदान करेगी। मंत्रालय इस एटीआर कनेक्टिविटी को शिमला से कुल्लू और शिमला से धर्मशाला तक बढ़ाने के लिए काम कर रहा है। उन्होंने राज्य सरकार को बधाई दी और उनके समर्थन और सहयोग के लिए धन्यवाद दिया।
हिमाचल प्रदेश के मुख्यमंत्री श्री जयराम ठाकुर ने क्षेत्र की आवश्यकता के आधार पर एटीआर कनेक्टिविटी प्रदान करने के लिए नागरिक उड्डयन मंत्रालय के प्रति धन्यवाद व्यक्त किया। उन्होंने आगे कहा कि राज्य सरकार नागरिक उड्डयन मंत्रालय के सहयोग से राज्य में और अधिक हवाई संपर्क बनाने की दिशा में काम कर रही है।
फ्लाइट 9आई 821 दिल्ली से 07.10 बजे प्रस्थान करेगी और 08.20 बजे शिमला पहुंचेगी। फ्लाइट 9आई 822 शिमला से 08.50 बजे प्रस्थान करेगी और 10.00 बजे दिल्ली पहुंचेगी। दिल्ली-शिमला और शिमला-दिल्ली के लिए सभी शुल्क मिलाकर आरंभिक किराया 2141/- रुपये होगा।
प्रधानमंत्री कार्यालय
प्रधानमंत्री ने प्रधानमंत्री भारतीय जनऔषधि परियोजना के लाभार्थियों के साथ बातचीत की
कोरोना वायरस संक्रमण के मामले में अफवाहों से बचें और चिकित्सा सहायता लें: प्रधानमंत्री
हाथ जोड़कर नमस्ते कहने की आदत फिर से डालने का यही उचित समयः प्रधानमंत्री
प्रधानमंत्री श्री नरेन्द्र मोदी ने प्रधानमंत्री भारतीय जनऔषधि परियोजना के लाभार्थियों और जन औषधि केन्द्रों के स्टोर मालिकों के साथ आज वीडियो कॉन्फ्रेन्स के माध्यम से बातचीत की।
प्रधानमंत्री ने कहा कि केन्द्र सरकार और राज्य सरकारें कोरोना वायरस के खतरे से निपटने के लिए हर संभव कदम उठा रही हैं। उन्होंने कहा कि भारत के पास अत्यन्त कुशल चिकित्सक और चिकित्सा संसाधन मौजूद हैं साथ ही साथ नागरिकों के बीच इस संबंध में पूरी जागरूकता है। उन्होंने कहा कि कोरोना वायरस को फैलने से रोकने में सतर्क नागरिकों को बहुत महत्वपूर्ण भूमिका निभानी होगी।
प्रधानमंत्री ने कहा कि केवल बार-बार हाथ धोने के महत्व पर ही अत्यधिक बल नहीं दिया जा सकता, दूसरों को संक्रमण से बचाने के लिए छींकते या खांसते समय मुंह ढकना भी जरूरी है।
प्रधानमंत्री ने कहा, ‘जिन लोगों में कोरोना वायरस के संक्रमण की पुष्टि हो चुकी है उन्हें आवश्यक निगरानी में रखा गया है। लेकिन यदि किसी व्यक्ति को अपने संक्रमित साथी के संपर्क में आने का संदेह है, तो उसे भयभीत होने की आवश्यकता नहीं है। इसकी बजाय उसे अस्पताल में जाकर जांच करानी चाहिए। परिवार के अन्य सदस्यों के भी संक्रमित होने का खतरा ज्यादा रहता है, ऐसी स्थिति में उन्हें भी आवश्यक परीक्षण कराने चाहिए।’
प्रधानमंत्री श्री नरेन्द्र मोदी ने कोरोना वायरस के बारे में किसी भी प्रकार की अफवाहों से बचने का अनुरोध किया और सलाह दी कि केवल डॉक्टर का परामर्श लेना और मानना चाहिए।
उन्होंने कहा, ‘और हां पूरी दुनिया अब नमस्ते करने की आदत डाल रही है। यदि किसी कारणवश हमने यह आदत छोड़ दी है, तो हाथ जोड़कर नमस्ते करने की आदत दोबारा डालने का यह बिल्कुल उचित समय है।’
मंत्रिमण्डल
कैबिनेट ने रोहतांग दर्रे के नीचे बनी रणनीतिक महत्व की सुरंग का नाम पूर्व प्रधानमंत्री अटल बिहार वाजपेयी के नाम पर रखने को मंजूरी दी
प्रधानमंत्री नरेन्द्र मोदी की अध्यक्षता में केन्द्रीय मंत्रिमंडल ने पूर्व प्रधानमंत्री अटल बिहारी वाजपेयी के योगदान के सम्मान स्वरूप रोहतांग दर्रे के नीचे बनी रणनीतिक महत्व की सुंरग का नाम उनके नाम पर रखने को मंजूरी दे दी है। सुरंग को नया नाम 25 दिसंबर 2019 को श्री वाजपेयी की जंयती के अवसर पर दिया जाएगा।
रोहतांग दर्रे के नीचे रणनीतिक महत्व की सुरंग बनाए जाने का ऐतिहासिक फैसला 3 जून 2000 को लिया गया था जब श्री वाजपेयी देश के प्रधानमंत्री थे। सुंरग के दक्षिणी हिस्से को जोड़ने वाली सड़क की आधारशिला 26 मई 2002 को रखी गई थी।
8.8 किलोमीटर लंबी यह सुरंग 3000 मीटर की ऊंचाई पर बनायी गयी दुनिया की सबसे लंबी सुरंग है। इससे सड़क मार्ग से मनाली से लेह की दूरी 46 किलोमीटर कम हो जाएगी। साथ ही इससे परिवहन का खर्च भी कई करोड़ रूपए कम हो जाएगा। यह 10.5 मीटर चौडी दो लेन वाली सुरंग है। इसमें आग से सुरक्षा के सभी उपाय मौजूद हैं साथ ही आपात निकासी के लिए सुरंग के साथ ही बगल में एक और सुरंग बनायी गयी है।
इसके निर्माण के दौरान सीमा सड़क संगठन को कई तरक की भौगोलिक और मौसब संबंधी चुनौतियों का सामना करना पड़ा। खासतौर से सेरी नाला फॉल्ट जोन के 587 मीटर क्षेत्र में निर्माण कार्य काफी जटिल और मुश्किल भरा रहा। आखिरकार 15 अक्टूबर 2017 को सुरंग के दोनों छोर तक सड़क निर्माण पूरा कर लिया गया।
सुरंग का निर्माण जल्दी ही पूरा होने वाला है। इससे हिमाचल प्रदेश के सुदुर सीमावर्ती क्षेत्रों और लद्दाख के बीच सभी तरह के मौसम में सड़क यातायात सुगम हो जाएगा। इससे पहले ठंड के मौसम में इन क्षेत्रों का संपर्क देश के अन्य हिस्सों से छह महीने तक पूरी तरह खत्म हो जाता था।
आरकेमीणा/आरएनएम/एएम/एमएस/डीके – 4951
(Visitor Counter : 369
प्रधानमंत्री कार्यालय
प्रधानमंत्री ने डॉ. श्यामा प्रसाद मुखर्जी की जयंती पर उन्हें श्रद्धांजलि अर्पित की
प्रधानमंत्री श्री नरेन्द्र मोदी ने आज डॉ. श्यामा प्रसाद मुखर्जी की जयंती पर उन्हें श्रद्धांजलि अर्पित की।
प्रधानमंत्री ने कहा, ‘मैं डॉ. श्यामा प्रसाद मुखर्जी की जयंती पर उन्हें नमन करता हूं। एक सच्चे देशभक्त के रूप में उन्होंने भारत के विकास में उत्कृष्ट एवं अनुकरणीय योगदान दिया। उन्होंने भारत की एकता को निरंतर आगे बढ़ाने के लिए अथक साहसिक प्रयास किए। उनके अनमोल विचार और आदर्श देश भर में करोड़ों लोगों को नई ऊर्जा से भर देते हैं।’
गृह मंत्रालय
अफगानिस्तान में मौजूदा सुरक्षा स्थिति के कारण सभी अफगानिस्तान के नागरिकों को अब से केवल ई-वीजा पर भारत यात्रा करना अनिवार्य
अफगानिस्तान में मौजूदा सुरक्षा स्थिति और ई-आपातकालीन एक्स-विविध वीजा के जरिए वीजा प्रक्रिया को सुव्यवस्थित करने के मद्देनजर यह निर्णय लिया गया है कि अब से सभी अफगानिस्तान के नागरिकों को केवल ई-वीजा पर ही भारत की यात्रा करनी है।
कुछ अफगानिस्तान के नागरिकों के पासपोर्ट गुम होने की रिपोर्टों को ध्यान में रखते हुए जिन सभी अफगानिस्तान नागरिकों को पहले वीजा जारी किए गए थे, लेकिन जो अब भारत में नहीं हैं, उनके वीजा अब तत्काल प्रभाव से अमान्य है। भारत की यात्रा करने के इच्छुक अफगानिस्तान नागरिक ई-वीजा के लिए www.indianvisaonline.gov.in पर आवेदन कर सकते हैं।
प्रधानमंत्री कार्यालय
जन सुरक्षा योजनाओं ने लोगों को प्रभावी सामाजिक सुरक्षा कवच प्रदान किया है: प्रधानमंत्री
प्रधानमंत्री श्री नरेन्द्र मोदी ने प्रधानमंत्री जन सुरक्षा योजनाओं के 8 वर्ष पूरे होने पर योजनाओं के सभी लाभार्थियों को शुभकामनाएं दी हैं।
वित्त मंत्रालय के ट्वीट का जवाब देते हुए प्रधानमंत्री ने ट्वीट किया;
“8 साल पहले शुरू की गई #जन सुरक्षा योजनाएँ करोड़ों भारतीयों के लिए मजबूत समर्थन का स्रोत रहीं हैं। इन योजनाओं ने लोगों को एक प्रभावी सामाजिक सुरक्षा कवच प्रदान किया है। सभी लाभार्थियों को मेरी शुभकामनाएं।”
स्वास्थ्य एवं परिवार कल्याण मंत्रालय
कोविड-19 से जुड़ी नवीनतम जानकारी
भारत के दैनिक नए मामलों में निरंतर गिरावट का रूख़ जारी है और यह घटकर 1.65 लाख तक पहुँच गए है।
दैनिक नए मामले पिछले 46 दिनों में सबसे कम हैं।
पिछले 24 घंटों में 1,14,216 की कमी के साथ, सक्रिय मामले कम होकर 2,11,4508 हो गये हैं।
देश भर में अब तक कुल 2,54,54,320 रोगी स्वस्थ हो चुके हैं।
पिछले 24 घंटों के दौरान 2,76,309 रोगी स्वस्थ हुए हैं।
लगातार 17वें दिन दैनिक नए मामलों की तुलना में अधिक दैनिक रूप से रोगी स्वस्थ हुए।
बढ़ते प्रक्षेपवक्र पर, रिकवरी दर बढ़कर 91.25 प्रतिशत पर पहुँची।
वर्तमान में साप्ताहिक पुष्टि वाले मामलों की दर 9.36 प्रतिशत है।
पिछले लगातार 6 दिनों से दैनिक पुष्टि वाले मामलों की दर 10 प्रतिशत से कम 8.02 प्रतिशत है।
जाँच क्षमता में जबरदस्त वृद्धि करते हुए- कुल 34.3 करोड़ जाँच की गईं।
राष्ट्रव्यापी टीकाकरण अभियान के तहत अब तक 21.2 करोड़ से अधिक वैक्सीन की खुराकें दी गईं।
पिछले 24 घंटों में 30.35 लाख से अधिक टीकाकरण किया गया।
श्रम और रोजगार मंत्रालय
श्रम एवं रोजगार मंत्रालय द्वारा मई दिवस समारोह का आयोजन
अंतर्राष्ट्रीय श्रम दिवस को मई दिवस के रूप में भी जाना जाता है। सामाजिक साझेदारों के बीच स्वस्थ संवाद को प्रोत्साहित करने के लिए अंतर्राष्ट्रीय स्तर पर मई दिवस मनाया जाता है। अंतर्राष्ट्रीय श्रम दिवस विश्व स्तर पर बड़ा समारोह है और इसका आयोजन शिकागो में 4 मई 1886 को हे-मार्केट नरसंहार की स्मृति में किया जाता है।
श्रम और रोजगार राज्य मंत्री  श्री संतोष कुमार गंगवार ने मई दिवस पर सभी श्रमिकों को शुभकामना दी है। उन्होंने अपने संदेश में कहा कि “आपके कठिन कार्य और समर्पण से राष्ट्र बना है।”
श्रम और रोजगार मंत्रालय एक मई, 2018 को सवेरे 10 बजे नई दिल्ली के चाणक्यपुरी स्थित प्रवासी भारतीय केन्द्र में कार्यक्रम का आयोजन करेगा। केन्द्रीय सड़क तथा राजमार्ग, शिपिंग तथा जल संसाधन, नदी विकास और गंगा संरक्षण मंत्री श्री नितिन गडकरी मुख्य अतिथि होंगे। इस समारोह में भारत सरकार के विभिन्न मंत्रालयों के सचिव, श्रम एवं रोजगार मंत्रालय के वरिष्ठ अधिकारी, मंत्रालय के विभिन्न बोर्डों/सलाहकार बोर्डों के सदस्य, शिक्षाविद्, श्रमिक और नियोक्ता संगठनों के वरिष्ठ प्रतिनिधि और अंतर्राष्ट्रीय श्रम संगठन के प्रतिनिधि भाग लेंगे।
इस अवसर पर पिछले 4 वर्षों में शुरू किए गए कार्यक्रमों और उपलब्धियों को साझा किया जाएगा तथा मंत्रालय श्रम सुविधा पोर्टल के माध्यम से अनेक ऑनलाइन सेवाओं तथा ईपीएफओ के नये कार्यक्रमों को लांच करेगा। वी.वी. गिरी राष्ट्रीय संस्थान श्रमिक वर्ग सामाजिक सुरक्षा की चुनौतियों पर नया प्रकाशन जारी करेगा।
श्रम और रोजगार मंत्रालय पहली बार ईएसआईसी तथा ईपीएफओ और केन्द्रीय श्रम सेवा के अधिकारियों द्वारा मान्यता प्राप्त श्रेष्ठ सेवा देने वाले नियोक्ताओं को आदर्श नियोक्ता का पुरस्कार दिया जाएगा। भवन और अऩ्य निर्माण श्रमिकों के लाभों को वितरित किया जाएगा। इसके बाद श्रम विशेषज्ञ असंगठित क्षेत्र के श्रमिकों को सामाजिक सुरक्षा प्रदान करने की रणनीति पर विचार-विमर्श करेंगे।
वित्त मंत्रालय
डीजीजीआई गाजियाबाद के अधिकारियों ने 3,100 करोड़ रुपये से अधिक के जाली बिलों का फर्जीवाड़ा करने वाली 275 फर्जी फर्मों का भंडाफोड़ किया
वस्तु एवं सेवा कर आसूचना महानिदेशालय , गाजियाबाद क्षेत्रीय इकाई ने एक ऐसे सिंडीकेट का भंडाफोड़ किया है, जो फर्जी फर्में बनाकर जाली बिल जारी करता था। इस फर्जीवाड़े में यह सिंडीकेट बिना कोई माल भेजे या सेवा दिये ही जीएसटी रिफंड को भुना लेता था।
सटीक गोपनीय सूचना मिलने के बाद, दो परिसरों की छानबीन की गई, जहां से विभिन्न आपत्तिजनक दस्तावेज/वस्तुयें मिलीं, जो 200 से ज्यादा फर्जी फर्मों से सम्बंधित थीं, यानी मोबाइल फोन, डिजिटल हस्ताक्षर, डेबिट कार्ड, पैन कार्ड, आधार कार्ड, लोगों की फोटो, किरायेदारी समझौता, लैपटॉप, पेन ड्राइव, मुहरें, दफ्तर की चाबियां, सिम कार्ड, चेक-बुक और कुछ कच्चे दस्तावेज।
गहराई से पड़ताल करने पर पता चला कि इस फर्जीवाड़े में क्लाउड प्रणाली का इस्तेमाल किया जाता था। इन सबको जमा किया गया। आंकड़ों और सबूतों का विश्लेषण करने पर यह बात सामने आई कि इस गोरखधंधे में 275 फर्जी फर्में हैं, जो सिर्फ कागज पर मौजूद हैं। ये फर्जी फर्में जाली बिल जारी करती थीं। इस तरह कुल 3,189 करोड़ रुपये के जाली बिल मिले हैं, जिनके जरिये 362 करोड़ रुपये की जीएसटी की चोरी की गई।
फर्जी फर्में बनाने की नीयत से लोगों के पहचान-पत्र जमा करने का काम करने वाले सरगना का नाम टिंकू यादव है, जिसे पहले ही गिरफ्तार किया जा चुका है। टिंकू यादव ने जो सूचना दी और कई आईपी ऐड्रेसों की जांच करने पर वास्तविक मास्टर-माइंड लोगों का पता चल गया, जिनके नाम विपिन कुमार उर्फ निक्कू और योगेश मित्तल हैं। इन दोनों को भी गिरफ्तार कर लिया गया है। पता चला है कि विपिन कुमार गुप्ता और योगेश मित्तल आदतन अपराधी हैं। दोनों अपराधियों को पहले भी राजस्व आसूचना निदेशालय  और प्रवर्तन निदेशालय  ने गिरफ्तार किया है।
प्रधानमंत्री कार्यालय
प्रधानमंत्री 28 जनवरी को करियप्पा ग्राउंड में एनसीसी पीएम रैली को संबोधित करेंगे
प्रधानमंत्री श्री नरेन्द्र मोदी 28 जनवरी, 2022 को दोपहर लगभग 12 बजे दिल्ली के करियप्पा ग्राउंड में एनसीसी  पीएम रैली को संबोधित करेंगे।
यह रैली दरअसल एनसीसी गणतंत्र दिवस शिविर का समापन है और यह हर साल 28 जनवरी को आयोजित की जाती है। इस कार्यक्रम में प्रधानमंत्री गार्ड ऑफ ऑनर का निरीक्षण करेंगे, एनसीसी टुकड़ियों के मार्च पास्ट की समीक्षा करेंगे और एनसीसी कैडेटों को सैन्य कार्रवाई, स्लिदरिंग, माइक्रोलाइट विमानों में उड़ान, पैरासेलिंग के साथ-साथ सांस्कृतिक कार्यक्रमों में अपने उत्कृष्ट कौशल का प्रदर्शन करते हुए देखेंगे। सर्वश्रेष्ठ कैडेटों को प्रधानमंत्री की ओर से मेडल और बैटन दिया जाएगा।
सामाजिक न्याय एवं अधिकारिता मंत्रालय
दिव्यांगजन और वरिष्ठ नागरिकों को सहायता और सहायक उपकरणों के वितरण के लिए 13 सितंबर 2022 को आंध्र प्रदेश के प्रकाशम जिले के ओंगोल में 'सामाजिक अधिकारिता शिविर'
सामाजिक न्याय एवं अधिकारिता मंत्रालय, भारत सरकार की एडीआईपी योजना के तहत 'दिव्यांगजन' को और आरवीवाई योजना के अंतर्गत वरिष्ठ नागरिकों को सहायक और सहायता उपकरण वितरित करने के लिए दिव्यांगजन सशक्तिकरण विभाग  ओंगोल शहर के प्रकाशम में एलिम्को और जिला प्रशासन के सहयोग से 13.09.2022 को दोपहर 12:00 बजे श्री मगुंटा श्रीनिवासुलु रेड्डी सपंदना भवन, कलेक्ट्रेट कॉम्प्लेक्स, ओंगोल  में सामाजिक अधिकारिता शिविर' का आयोजन करेगा ।
एलिम्को द्वारा ओंगोल शहर, आंध्र प्रदेश के विभिन्न क्षेत्रों में आयोजित आकलन शिविरों के दौरान पहले से पहचाने गए 1401 एडीआईपी दिव्यांगजन और 182 वरिष्ठ नागरिकों के बीच 1 करोड़ 17 लाख 67 हजार रुपये मूल्य के विभिन्न श्रेणियों के कुल 2563 सहायक और सहायता उपकरण नि:शुल्क वितरित किए जाएंगे।
केन्द्रीय सामाजिक न्याय एवं अधिकारिता राज्य मंत्री श्री ए. नारायणस्वामी समारोह के मुख्य अतिथि होंगे और अन्य स्थानीय जनप्रतिनिधियों की उपस्थिति में वितरण शिविर का उद्घाटन करेंगे।
समारोह के दौरान जिला प्रशासन प्रकाशम और एलिम्को के वरिष्ठ अधिकारी भी मौजूद रहेंगे।